**Stine, som er pædagog – Stressrelateret sygefravær:**

Stine har været ansat i ’Børnehuset Mosen’ i fem år. Hun har fungeret godt i personalegruppen, og børnene har været glade for hende. I de første fire år, har Stine kun været syg et par gange.

I løbet af de fire år har arbejdet i ’Børnehuset Mosen’ ændret sig. Der er kommet mange nye arbejdsopgaver, som flere af medarbejderne er i tvivl om, hvordan de løser. Og som samtidig tager tiden fra børnene. Lederen Maja får ikke fulgt op på aftaler, og der har været en del tilfælde, hvor medarbejderne bliver behandlet forskelligt. Trivselsundersøgelsen havde vist høje krav og lav tillid til ledelsen.

Stine har det seneste år været syg minimum en dag hver måned. I starten var det Majas opfattelse, at meget af Stines sygefravær skyldtes problemer i privatlivet. Stine blev skilt i januar 2016. Efter en sygefraværssamtale i maj 2016 regnede både Maja og Stine med, at Stines sygefravær ville falde, fordi Stine ved samtalen gav udtryk for, at hun var ved at få det bedre.

Sygefraværet med månedlige sygefraværsdage fortsætter, og Stine er til samtale igen i starten af september. Inden samtalen er der to kollegaer, som har klaget over, at Stine virker irritabel og i et par tilfælde har skældt et af børnene ud. Stine er også blevet meget glemsom. Kollegaerne er trætte af, at arbejde sammen med Stine.

På sygefraværssamtalen fortæller Stine, at nu er det hele faldet på plads efter skilsmissen. Maja spørger, hvordan Stine har det på arbejdet. Stine siger, at hun er glad for arbejdet og ikke føler sig stresset. Stine fortæller, at det kan være svært, at der nogen gange er meget travlt. Hun understreger, at det ikke er noget stort problem. Maja overvejer, om hun skal spørge mere ind til, om sygefraværet er arbejdsrelateret. Men udlader at gøre det.

Maja og Stine bliver enige om, at Stines sygefravær skal og kan falde. Og de aftaler, at Maja på næste personalemøde vil tage op, hvordan ’Børnehuset Mosen’ kan bibeholde faglighed og pædagogik i en travl hverdag.

Maja får ikke sat temaet på dagsordenen, fordi det af politikerne bliver besluttet, at institutionen skal lægges sammen med naboinstitutionen i 2017, og at der samtidig skal skæres en lederstilling.

Stine sygemelder sig 1. november 2016 og er fortsat sygemeldt. Maja indkalder til ny sygefraværssamtale 30. november 2016. Maja er meget i tvivl, om hvordan hun skal gribe samtalen an.

**Bjørn, ansat i teknisk service. Har mange perioder med sygefravær**

Bjørn har været ansat i teknisk service i 25 år. Bjørn er et kendt ansigt i det meste af kommunen og er også bosiddende i kommunen.

Bjørn lægger ikke skjul på, at han i weekenderne godt kan lide at gå på ’Høvlen Bodega’. Og at det nogen gange har været meget vådt og festligt.

Det har i mange år været almindelig kendt, at bodegabesøgene er gået lidt ud over arbejdet, og at Bjørn har været lidt for meget syg om mandagen. Han er væk ca. en gang hver måned. Kollegaerne og den tidligere leder har båret over med ham.

I august 2016 starter Kim som leder for afdelingen. Kim bliver hurtigt opmærksom på det høje sygefravær om mandagen og indkalder Bjørn til sygefraværssamtale i midten af september. Sygefraværet fortsætter.

Kim og Bjørn aftaler en opfølgende sygefraværssamtale 30. november 2016. Både Kim og Bjørn ved godt, at der skal ske et fald i mandagssygefraværet.

**Hanne, som er lærer – sygemelding på grund af brystkræft**

Hanne har været ansat i kommunen i mange år. Hun har igennem årene haft meget få sygedage og er vellidt og betragtes som en god lærer. Bla. er hun god til at støtte nyuddannede lærere i at få en god opstart på skolen.

I marts 2016 får Hanne konstateret brystkræft og umiddelbart efter starter behandlingen. Hanne må sygemelde sig. Hannes leder Michael indkalder til sygefraværssamtale, og der bliver udarbejdet en mulighedserklæring, hvori lægen skriver, at Hanne vil være sygemeldt i fem måneder.

Behandlingen er vellykket og efter fem måneder skal Hanne tilbage på job. Der bliver lavet en aftale for optrapning i tid, som går fint. Hanne har enkelte sygefraværsdage.

Hanne går til kontrol på hospitalet og i november 2016, får hun af lægerne at vide, at der er tilbagefald.

Michael er i tvivl om, hvordan han skal gribe sagen an. Michael indkalder til en ny sygefraværssamtale 30. november 2016. Hanne har det rigtig skidt med, at hun skal til sygefraværssamtale.